**Jegyzőkönyv**

**Készült**: Őcsény Község Önkormányzata Képviselő-testületének 2016. április. 13.-án 18 00 órakor a Községháza tanácskozó termében tartott rendkívüli testületi üléséről.

# Jelen vannak:

 Fülöp János polgármester

Kozma Zoltánné alpolgármester

Csapai János képviselő

Kötelesné Hamrik Lilla képviselő

Scultéty Erzsébet képviselő

Kalányos János képviselő

**Távol van:**

Fazekas Zsuzsanna képviselő

# Tanácskozási joggal:

Kondriczné dr. Varga Erzsébet jegyző

**Fülöp János polgármester:** Jó estét kívánok, sok szeretettel köszöntöm a jegyző Asszonyt, az alpolgármester Asszonyt és a Képviselő-testület tagjait. Megállapítom, hogy a képviselő-testület határozatképes 6 fő jelen van. Fazekas Zsuzsanna képviselő jelezte távollétét. Jegyzőkönyv hitelesítőnek felkérem Scultéty Erzsébet képviselőt, jegyzőkönyvvezetőnek Lovasné Bergmann Magdolnát, a Hivatal munkatársát. Aki ezzel egyetért, kérem, kézfelemeléssel jelezze.

**A Képviselő-testület 6 igen szavazattal, egyhangúlag az alábbi határozatot hozza:**

**75/2016.(IV.13.) Kt számú határozat**

**Őcsény Község Önkormányzatának Képviselő-testülete jegyzőkönyv-hitelestőnek Scultéty Erzsébet képviselőt kéri fel.**

**Fülöp János polgármester:** Ismertetném a Napirendi pontokat.

# NAPIREND

1. **Javaslat Többfunkciós Közösségi Tér létrehozására Őcsény központjában**
2. **Döntés a szociális földprogram pályázaton való részvételről**
3. **Egyebek**

**Fülöp János polgármester:** Aki egyetért a napirendek tárgyalásával, kézfeltartással jelezze.

**A képviselő-testület 6 igen szavazattal, egyhangúan, egyetért a napirendi pontok tárgyalásával.**

1. **Napirend**

**Javaslat Többfunkciós Közösségi Tér létrehozására Őcsény központjában**

**Fülöp János polgármester:** Ismerteti az előterjesztést (az előterjesztés a jegyzőkönyvhöz mellékelve). A munkanemek teljes összesítője megvan. Ez az építési normagyűjtemény. Az építőanyag árak és a szakemberek ennyibe kerülnek. Ezeket a költségeket fogadja el az MVH. Ahol nincs MVH építési kód oda árajánlatos tételt lehet beadni. Az a kérdés, hogy a jövő évi költségvetés terhére a pályázat önerejeként bevállaljuk-e vagyis hozzáteszünk-e 16 millió 666 ezer 667.- Ft-ot. A pályázati anyagunk már elkészült. Ez a VP-s pályázat 75%-os támogatottságú, ezért azt gondolom, hogy nagy túljelentkezés nem lesz. Elmondanám, hogy a csapadékvizes pályázat is gyakorlatilag elkészült. Már csak egy nyilatkozatot kell aláírni és az is rendben van. Hétfőn van a beadási határideje. Az MLSZ Országos Pályaépítő Program pályázatát a műfüves pálya megvalósítására már beadtuk. Úgy gondolom, hogy képeznünk kell egy 10 millió Ft-os céltartalékot az idei évre, arra az esetre, ha nyer az MLSZ-es és ez a VP-s pályázat az idén, akkor a jövő évre át tudjuk vinni ezt az összeget. Mint tudjátok a pályázatírónk beteg, viszont a jegyző Asszony sokat segített a csapadékvizes pályázat megírásában.

**Kötelesné Hamrik Lilla képviselő:** Ha nyer a mi két pályázatunk, illetve nyer a Református Egyház Gyülekezeti Házra beadásra kerülő pályázata is, akkor miből tudunk adni nekik az önerőbe?

**Fülöp János polgármester:** Nem tartom valószínűnek, hogy mind a három pályázat nyertes lesz. De ha nyernének, akkor sem kell most mindegyikhez pénz. Az egyház két pályázatot is be fog adni, ha nyer, akkor sem fogja egyszerre a két projektjét elkezdeni. Azt gondolom, az idén ezt a 16 milliót félre tudjuk tenni.

**Kozma Zoltánné alpolgármester:** Lehet tudni mi lesz a költségvetésből, van valamilyen látványterv?

**Fülöp János polgármester:** Lantos Olivérék csináltak egy teljes felmérést, szakrajzzal együtt. Erre a pályázatra közbeszerzés lesz kiírva. Aki elvállalja ezekkel a tételekkel, az ad ajánlatot, ha egy év múlva drágulnak az építő anyagok, akkor kiderül ennyiért elvállalja-e vagy sem a feladatot.

**Kötelesné Hamrik Lilla képviselő:** Mi lenne,ha nem erre a Fő utcai házra költenénk ezt a 17 milliót, hanem a reptérre?

**Kalányos János képviselő:** Szerintem ezt a pályázatot mindenképpen be kell adni, mert a Fő utcai épület állaga folyamatosan romlik.

**Fülöp János polgármester:** El kell döntenünk, hogy megér nekünk ez az épület 21-22 millió Ft-ot vagy nem. 5 millióért vettük és 16,67 milliót kell hozzátenni. Ha nem pályázunk, a ház oldalfalát akkor is alá kell dúcolnunk. Tehát mindenképpen kell költenünk a házra. E mellett elmondanám, hogy megjelent a TOP-ban egy új pályázati kiírás Önkormányzati Ingatlanok Energetikai korszerűsítésre, ez 100%-os támogatottságú. Mi ebben szeretnénk a konyha épületére pályázni. A 85%-os támogatottságú pályázatban pedig lehetne székeket, edényeket vásárolni. A székek rosszabb minőségűek és már elhasználódtak, szükséges lenne a cseréjük.

**Csapai János képviselő:** Akkor nem kellett volna ezeket az olcsó székeket megvenni.

**Fülöp János polgármester:** Véleményem szerinta reptér épületeire is lehetne energetikai korszerűsítés pályázatot beadni. A főépület nyílászáróit kellene kicserélni, illetve a hangár tetejét lecserélni. De most az a kérdésem, hogy adjuk-e be a VP-s pályázatot? Ha nyer a pályázat és közbeszerzés kerül kiírásra még mindig nincs kötelezettségünk arra, hogy meg is kell építenünk. Ha nem találunk olyan kivitelezőt, aki ezért az árért elvállalja, akkor nincs miről beszélni.

**Kalányos János képviselő:** Én úgy gondolom, adjuk be.

**Scultéty Erzsébet képviselő:** Én is egyetértek ezzel.

**Kozma Zoltánné alpolgármester:** Nem lehetne ezt két ütemben megcsinálni?

**Fülöp János polgármester:** Amíg nincs lezárva és nincs elszámolva az egyik pályázattal, addig nem lehet újat beadni ugyanerre.

**Csapai János képviselő:** A tetőt közösségi munkában át tudnánk rakni. Vétek lenne az apatini cserepet ledobni a tetőről. Az apatini cserép már bizonyított, az új cserepek még nem.

Biztosan többen is eljönnénk segíteni, ez csapatépítésnek is jó lenne.

**Kozma Zoltánné alpolgármester:** Milyen cserép kerülne rá?

**Fülöp János polgármester:** Új cserép, de ezen változtathatunk.

**Csapai János képviselő:** A falra pedig lélegző vakolatot kell tenni, mert a másik vakolatot ledobja a fal. Vagy megcsináljuk normálisan, vagy nem kell megcsinálni.

**Fülöp János polgármester:** Ez a költségvetés módosítható. Javaslom, hogy adjuk be a pályázatot, és utána még mindig el tudjuk dönteni, hogyan akarjuk megcsináltatni.

**Kötelesné Hamrik Lilla képviselő:** Én nem akartam, hogy megvegyük a házat, ezért nem szeretnék igennel szavazni a pályázatra sem. Én a reptérben több lehetőséget látok turisztikai szempontból. A háznál nincs parkoló. A busszal érkező turisták hogyan közelítik meg? Gyalog? Természetesen ez az én személyes véleményem.

**Scultéty Erzsébet képviselő:** A Sárközi Népművészetbe az építészet is beletartozik, és ez a ház egy építészeti örökség.

**Fülöp János polgármester:** Ismerteti a határozati javaslatot (a javaslat a jegyzőkönyvhöz mellékelve).

**A Képviselő-testület 5 igen 1 tartózkodás szavazattal, az alábbi határozatot hozza:**

**76/2016.(IV.13.) Kt számú határozat**

Őcsény Község Önkormányzatának Képviselő-testülete a 48/2016. (III. 23.) Kt számú határozatát az alábbiak szerint módosítja:

Őcsény Község Önkormányzatának Képviselő-testülete támogatja, a VP – 6.7.4.1.1-15 azonosító számú Településképet meghatározó épületek külső rekonstrukciója, többfunkciós közösségi tér létrehozása, fejlesztése, energetikai korszerűsítés című pályázaton való részvételt az alábbiak szerint:

A projekt címe: Sárköz Népművészete és Nemzetiségek gyűjteménye

A projekt megvalósítási helyszínének pontos címe: 7143 Őcsény, Fő u. 18.

A projekt megvalósítási helyszínének helyrajzi száma: 316.

A projekt összes költsége: 66.666.667.- Ft

A projekt elszámolható költsége: 66.666.667,- Ft

Igényelt támogatás összege: 50.000.000,- Ft

Önkormányzati önerő összege és forrása (saját forrás, hitel, egyéb): 16.666.667,- Ft

Az önkormányzat kötelezettséget vállal arra vonatkozóan, hogy a támogatás elnyerése esetén az önkormányzati önerő összegét a költségvetésében elkülöníti.

Határidő: azonnal

Felelős: Fülöp János polgármester (a határozat megküldéséért)

A határozatról értesül: Organ Kft.

 Pénzügy,

 Irattár

1. **Napirend**

**Döntés szociális földprogram pályázaton való részvételről**

**Fülöp János polgármester:** Lehetőségünk van, meghívás alapján a szociális földprogram pályázaton ismét indulni. Erről kellene döntést hoznunk.

Ismerteti a határozati javaslatot (a javaslat a jegyzőkönyvhöz mellékelve).

**A Képviselő-testület 6 igen szavazattal egyhangúlag az alábbi határozatot hozza:**

**77/2016.(IV.13.) Kt számú határozat**

Őcsény Község Önkormányzatának Képviselő-testülete a „Közfoglalkoztatással egybekötött szociális földprogram megvalósításának támogatására” (SZOC-FP-16-KOZ) pályázat benyújtását határozza el. A pályázat megvalósításához szükséges földterületet, valamit a projekt megvalósításához szükséges eszközöket, egyéb feltételeket a képviselő-testület biztosítja.

Felelős: Fülöp János polgármester

Határidő: 2016. április 22. illetve folyamatosan a projekt lezárásáig.

Határozatról értesül: Pénzügy

 Irattár

1. **Egyebek**

**Kozma Zoltánné alpolgármester:** Lesz májusban fűnyíróra pályázat?

**Fülöp János polgármester:** A GINOP pályázatok április végén és június elején kerülnek kiírásra. Ha lesz pályázat kiírva erre, akkor vagy az Önkormányzat, vagy az ŐVN Kft. vásárolna egyet.

**Kozma Zoltánné alpolgármester:** Jó lenne a reptérre is egy normális fűnyíró.

**Fülöp János polgármester:** Igen. Szükséges a fűnyíró, mert a fák között nem lehet nagy traktorral levágni a füvet.

**Fülöp János polgármester**: Kérdése, észrevétele valakinek? Ha nincs akkor a testületi ülést

1845 –kor bezárom.

kmf

Fülöp János Kondriczné dr Varga Erzsébet

 polgármester jegyző

jegyzőkönyv hitelesítő:

Scultéty Erzsébet

képviselő